KIRJALLINEN KYSYMYS E-0808/02

esittäjä(t): Emilia Müller (PPE-DE) komissiolle

(25. maaliskuuta 2002)

Aihe: Käsipuhelimen ostaminen Italiassa

Saksalainen perhe osti Italiasta käsipuhelimen sekä ennalta maksetun SIM-kortin ja ilmoitti saksalaisen osoitteensa. Aluksi puhelin toimi moitteettomasti, mutta kun perhe oli toisen kerran Italiassa, verkko-operaattori sulki liittymän. Vastauksena kysymyksiin verkko-operaattori ilmoitti perheelle, että ulkomaalaiset eivät voi ostaa Italiassa käsipuhelinta.

Näin ollen pyydän komissiolta vastausta seuraaviin kysymyksiin:

1. Voivatko italialaiset verkko-operaattorit perustellusti kieltäytyä myymästä muiden valtioiden kansalaisille käsipuhelimia ja ennalta maksettuja SIM-kortteja?

2. Jos voivat, mihin tämä verkko-operaattoreiden menettelytapa perustuu ja kuinka sitä perustellaan?

3. Jos menettely ei ole perusteltu, miten epäkohta voidaan korjata?

4. Miten komissio suosittelee asianosaisten menettelevän tässä tapauksessa?

Frederik Bolkesteinin komission puolesta antama vastaus

(11. kesäkuuta 2002)

Komissio on tietoinen operaattoreiden erilaisista järjestelmistä sellaisten matkapuhelinten osalta, joita voidaan käyttää ennalta maksetulla kortilla:

- Lukitut puhelimet. Näitä puhelimia, joissa on SIM-lukitus, voidaan käyttää ainoastaan kyseisen teleoperaattorin myymällä ennalta maksetulla kortilla joko kyseisessä jäsenvaltiossa tai eri jäsenvaltioissa. Jos esimerkiksi ostaa saksalaiselta operaattorilta ennalta maksetulla kortilla varustetun lukitun puhelimen ja haluaa käyttää puhelinta Italiassa, on siinä käytettävä Saksasta ostettua korttia. Tämä tarkoittaa sitä, että palvelun tarjoaa italialainen operaattori, jonka kanssa saksalainen operaattori on aiemmin tehnyt sijainninseurantasopimuksen. Käyttäjältä veloitetaan tämän mukaiset tariffit, jotka voivat olla ulkomaanpuheluiden tariffeja korkeammat, riippumatta siitä, soittaako hän Saksaan, Italiaan tai muihin maihin. Komission tekemässä alakohtaisessa tutkimuksessa sijainninseurannasta todettiin, että tariffit ovat yleisesti korkeat ja kustannuksiin verrattuna suhteettomat. Komissio toteuttaa asiassa parhaillaan seurantatoimia kilpailusääntöjen mukaisesti.

- Puhelimet, joissa ei ole SIM-lukitusta. Näitä puhelimia voidaan käyttää eri operaattoreiden myymillä ennalta maksetuilla korteilla yhdessä jäsenvaltiossa tai eri jäsenvaltioissa. Jos esimerkiksi ostaa saksalaiselta operaattorilta lukitsemattoman matkapuhelimen, jossa on ennalta maksettu kortti, ja haluaa käyttää sitä Italiassa, on edullisinta käyttää italialaiselta operaattorilta hankittua korttia. Näin palvelun tarjoaa kokonaisuudessaan italialainen operaattori, ja käyttäjältä veloitetaan samat tariffit kuin kotimaan puheluista toiseen numeroon Italiassa tai ulkomaan puheluista, mikäli hän soittaa ulkomaille.

Lukittujen ja lukitsemattomien puhelinten osalta ei ole olemassa sääntelyä yhteisön tasolla. Kansallisella tasolla toistaiseksi vain Belgia on saattanut voimaan säännöksiä, joilla kielletään operaattoreita lukitsemasta matkapuhelimia. Muissa jäsenvaltioissa päätös lukita puhelin joko jätetään kokonaan operaattoreille tai näiden edellytetään ainakin tarjoavan myös lukitsemattomia puhelimia. Toisin sanoen operaattoreiden on tarjottava matkapuhelimia niiden todelliseen hintaan ja annettava kuluttajien päättää, millaisen ennakolta maksetun kortin he haluavat. Käytännössä useimmat yritykset tarjoavat molemman tyyppisiä kortteja. Ennalta maksetulla kortilla varustettuihin matkapuhelimiin sovellettava järjestelmä määräytyy siis operaattoreiden kaupallisten käytäntöjen ja kuluttajien valinnan mukaan, eikä se ole jäsenvaltioiden hallitusten määräämä. Silloin kun yksityiset taloudelliset toimijat soveltavat sääntöjä tai harjoittavat käytäntöjä, jotka mahdollisesti ovat ristiriidassa sisämarkkinoiden periaatteiden kanssa, on ensisijaisesti kansallisten tuomioistuinten tehtävä valvoa näiden periaatteiden noudattamista.

Tämä kysymys ei myöskään liity erityisesti palvelujen tarjontaan jäsenvaltioiden välillä. Matkapuhelinten lukitsemismahdollisuudesta aiheutuvat ongelmat koskevat yhtäläisesti samassa jäsenvaltiossa sijaitsevia operaattoreita.

Komissio muistuttaa, että asiassa sovelletaan joka tapauksessa yhteisöjen direktiivejä kuluttajansuojasta sekä niiden täytäntöönpanosta annettua jäsenvaltioiden lainsäädäntöä, erityisesti kuluttajasopimusten kohtuuttomista ehdoista 5 päivänä huhtikuuta 1993 annettua neuvoston direktiiviä 93/13/ETY(1), jossa jäsenvaltiot velvoitetaan varmistamaan, että kuluttajien kanssa tehdyt sopimukset eivät sisällä kohtuuttomia ehtoja, sekä avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annettua Euroopan parlamentin ja neuvoston direktiiviä 98/10/EY(2), jossa säädetään, että matkapuhelinten palveluntarjoajien on julkaistava riittävää ja ajantasaista tietoa kuluttajille palvelujaan koskevista ehdoista (11 artiklan 1 kohta). Samat periaatteet sisältyvät 7 päivänä maaliskuuta 2002 annettuun uuteen sääntelykehykseen (yleispalvelusta ja käyttäjien oikeuksista sähköisten viestintäverkkojen ja -palvelujen alalla 7 päivänä maaliskuuta 2002 annetun Euroopan parlamentin ja neuvoston direktiivin 2002/22/EY(3) 21 artiklan 1 kohta).

(1) EYVL L 95, 21.4.1993.

(2) EYVL L 101, 1.4.1998.

(3) EYVL L 108, 24.4.2002.